לאקי לוק (סרט, 2009)

לאקי לוק (בצרפתית: Lucky Luke) הוא סרט הרפתקאות ומערבון צרפתי-ארגנטינאי משנת 2009, בבימויו של ג'יימס הות' ובכיכובו של ז'אן דוז'רדן, שהיה שותף גם לכתיבת התסריט; שנכתב על בסיס סדרת הקומיקס באותו השם מאת .

 עלילה 
ג'ון לוק הצעיר, המתגורר בסמוך לדייזי טאון, רואה את הוריו נרצחים על ידי קבוצת שודדים המכונה "כנופיית הרמאים". הוא מצליח להימלט מהם בנס ונלקח תחת חסותו של ידיד משפחה ותיק: דיק דיגר. האחרון מבחין במהירות שלנער הצעיר היה מזל רב בכך ששרד את "כנופיית הרמאים", שבדרך כלל לא משאירה ניצולים, ומעניק לו רשמית את השם "לאקי לוק" (לוק בר-המזל).

שנים מאוחר יותר, לוקי לוק, המשוטט במדבר יחד עם סוסו הנאמן ג'ולי ג'אמפר, מקבל משימה מנשיא ארצות הברית, וינסטון ה. ג'יימסון: להשליט סדר בדייזי טאון על מנת לאפשר את חיבור מסילת הברזל בין המזרח למערב. לוקי לוק מקבל את המשימה ופוגש בהזדמנות זו את מוריס אוסטין קופר, מושל יוטה וסנדקו, המייעץ לו שלא לחזור לדייזי טאון לאחר הטראומה שחווה בילדותו. לאקי לוק מגיע לשם בכל זאת ומתחיל "לנקות" את העיר ביעילות מרשימה תוך מעצר כל הפושעים המכלים כל חלקה טובה בעיר. הוא פוגש שם את פאט פוקר, שחקן קלפים ופושע השולט בדייזי טאון, שמזכיר לו שוב ושוב את מות הוריו כדי לערער אותו, אך ללא הועיל. זמן קצר לאחר מכן, פאט פוקר שוכר את "בילי הנער" כדי להרוג את לאקי לוק. בילי מגיע לעיר, אך בסופו של דבר נעצר גם הוא על ידי לאקי לוק. האחרון, שמאבד את סבלנותו מול פאט פוקר, מחליט להתמודד מולו בדו-קרב שמסתיים במותו לכאורה של פוקר מירי של לאקי לוק. מזועזע עמוקות מכך שהפר את שבועתו לעולם לא להרוג איש, לוקי לוק נוטש את תפקידו כשריף ומנסה בתחילה להתאבד בשכיבה על פסי הרכבת, לפני שג'ולי ג'אמפר – שחושף את יכולתו לדבר – מחזיר אותו למוטב.

לאקי לוק חוזר לחווה שבה גדל בילדותו ומתרפק על זיכרונות ישנים לפני שהוא נוטש את האקדח שלו על קבר הוריו, מתוך רצון לשנות את חייו. הוא חוזר לדייזי טאון ומנסה לעודד את התושבים לבחור שריף חדש מקרבם, אך נלכד על ידי הפושעים כשהם מבינים שהוא אינו חמוש. רגע לפני שהוא נתלה, לאקי ניצל הודות לקלמיטי ג'יין, שאליה מצטרף במהרה ג'סי ג'יימס. האחרון, הסבור כי לוקי לוק ראוי למות כאגדה, נותן לו ארבעים ושמונה שעות להתאושש לפני שיתמודדו בדו-קרב שיהפוך אותו (את ג'סי) לשודד הגדול ביותר במערב. בזמן שג'סי ובילי הופכים לשריפים החדשים של דייזי טאון, שם הפשיעה גואה מאז הידיעה על נטישתו של לאקי לוק, קלמיטי לוקחת את לוק לבית בו גדל. שם מטפלת בו בל סטאר, רקדנית מסבאה שפגש זמן קצר קודם לכן ושבה התאהב. אך בעודם שם, פיל דפר מגיע בניסיון להרוג את לאקי לוק. בל נפצעת במהלך התקיפה לפני שקלמיטי ג'יין מנטרלת את השודד ומטפלת בצעירה.

לאקי לוק מבקר לאחר מכן אצל קופר, המציע לו מימון לנסיעה לאירופה כדי להתחיל חיים חדשים עם בל. בני הזוג עוזבים את החווה כדי לצאת ליעדם, אך ג'סי ג'יימס משיג אותם במהלך מסעם ומכריח את לאקי לוק לקחת חזרה את אקדחו כדי להתמודד מולו כמתוכנן. לוקי לוק מסרב ומצליח לנטרל את ג'סי ג'יימס, לפני שבילי הנער מאיים עליו באקדחו שלו ויורה בו. אולם, הנשק מכיל רק כדורי סרק. בילי מודה שאיש לא נגע באקדח מאז שג'סי אסף אותו מהקבר, ולוקי לוק מבין אז שהוליכו אותו שולל: למעשה היה זה תרגיל של פאט פוקר, שאילץ את בל להחליף את הכדורים בנשקו כדי לזייף את מותו שלו. נחוש לחדש את משימתו המקורית, לאקי לוק לוקח חזרה את אקדחו, נוטש בקרירות את בל (על אף חרטתה) ומגיע לתחנת הרכבת לחנוכת המסילה, שם הוא מגלה שהרכבת הותקפה והנשיא נחטף. לאחר שהוא מגלה שהכל נועד להפליל את האינדיאנים בעוד שמדובר במעשה ידיו של פאט פוקר, לוקי לוק יוצא לחיפוש אחר הנשיא ומצטרפים אליו קלמיטי ג'יין, ג'סי ג'יימס ובילי הנער, המלווים אותו עד למחבואו הסודי של פאט פוקר, המוסתר בתוך מכונת מזל ענקית.

לאקי לוק מצליח להיכנס פנימה ונתפס בעודו צופה במשחק קלפים מכור בין פאט פוקר לנשיא, כשההימור הוא חייו של האחרון. קלמיטי ג'יין, ג'סי ג'יימס ובילי מגיעים בתורם והופכים את הקערה על פיה, ומצליחים לקחת את הנשיא איתם במהלך קרב יריות עם אנשיו של פאט פוקר. פוקר מנסה לחמוק אך לאקי לוק מצליח לנטרל אותו לפני שהוא יוצא למרדף אחר יורה מסתורי שמתגלה כקופר. לאקי לוק מבין אז שהוא היה חלק מ"כנופיית הרמאים" שהרגה את הוריו, ומוצא עצמו מולו לפני שהוא מבין, הודות למשחקי מראות, שהוא ניצב מול השתקפותו שלו, לאחר שהבחין בצורה ההפוכה של האות "C" על כובעו.

בחזרה בדייזי טאון, קופר ופאט פוקר נלקחים לכלא בעוד בל מגיעה להיפרד מלאקי לוק ומיידעת אותו שהיא יוצאת למסע. הערה שבל מעירה גורמת ללוקי לוק המבולבל להבין ששמה האמיתי הוא אלינור, נערה שהייתה מאוהבת בו בילדותו והוא דחה אותה בגסות. לאחר שקיבלה את התנצלותו, בל מנשקת אותו פעם אחרונה ועוזבת. כשג'סי ג'יימס ובילי הנער עוזבים בתורם, הם מזהירים את לאקי לוק שהם עוד ייפגשו. לאקי לוק יוצא לדרכו כשהוא רוכב לעבר השקיעה עם ג'ולי ג'אמפר.

 צוות השחקנים 
 ז'אן דוז'רדן – "לאקי" ג'ון לוק. את דמותו של לוק בצעירותו מגלם מתיאס סנדור.
 מיקאל יון – בילי הנער
 סילבי טסטוד – קלמיטי ג'יין
 דניאל פרבו – פאט פוקר
 אלכסנדרה לאמי – בל סטאר
 מלוויל פופו – ג'סי ג'יימס
 ז'אן-פרנסואה בלמר – מוריס אוסטין קופר, מושל יוטה.
 אנדרה אומנסקי – וינסטון ה. ג'יימסון, נשיא ארצות הברית.
 גבריאל קוראדו – אביו של לוק
 פומפאו אודיברט – הקברן
 אטיליו פוזובון – הברמן
 אלברטו לייסיקה – דיק דיגר
 ברונו סלומונה – ג'ולי ג'אמפר , סוסו הנאמן של לוק.
 קרולינה פרסנו – אמו של לוק

 ביקורת 
"לאקי לוק" קיבל ביקורות מעורבות. בעוד שהבימוי, הסגנון הוויזואלי והמשחק זכו לשבחים, התסריט ספג ביקורת שלילית.

 קישורים חיצוניים 

 הערות שוליים 

קטגוריה:סרטי קומדיה צרפתיים
קטגוריה:מערבונים
קטגוריה:סרטים מבוססי קומיקס
קטגוריה:לאקי לוק
קטגוריה:סרטי הרפתקאות